הסיפור של דימפלה

[תגיות: עבדות, סיעוד, 2005, הודו]

מבוסס על מכתב של עו"ד עדי וילינגר מהמוקד בעניינה של דימפלה, מיולי 2009, ועל מסמכים נוספים.

דימפלה התגוררה בקרנטקה שבהודו, השנייה במשפחה של שישה אחים שהתגוררו בכפר והתפרנסו מחקלאות. אחיה יזם והסדיר את הגעתה לישראל. המשטרה חשדה שאחיה של דימפלה מכר אותה, אך לא יכלה להוכיח חשד זה. בישראל היא הייתה אמורה לטפל בגברת אסתר שוחט. באפריל 2005 נחתה דימפלה בישראל. איתי, בנה של אסתר, אסף אותה משדה התעופה והביא אותה לביתה של האם בשרון. איתי לקח את הדרכון של דימפלה מיד כשהגיעה לישראל. דימפלה, שלא הכירה את החוק בישראל, האמינה שזה הנוהג.

בבקרים היה איתי מסיע את דימפלה לביתה של אמו, לטפל בה ולבצע את עבודות הבית, ובערבים היה מחזיר אותה לביתו. גם בסופי שבוע עבדה בביתו של איתי. דימפלה עבדה כ-11 שעות ביום במשק בית אצל איתי ואמו. היא ניקתה את הבתים, כיבסה בגדים, שטפה את רכבי המשפחה ויצאה לטיול עם הכלב.

איתי הבטיח לדימפלה שתשתכר סכום של כ-5,000 רופי בשנה הראשונה לעובדתה (כלומר, כ-500 ש"ח בחודש), ובכל שנה תעלה משכורתה בעוד 100 ש"ח. גם את המשכורת הזעומה הזו לא שילם לה איתי – הוא טען שהכסף מופקד בחשבון מיוחד, אך חשבון כזה כלל לא היה קיים. במשך תקופת העסקתה של דימפלה שלח איתי סכום של 1000 ש"ח למשפחה שבהודו, על חשבון שכר עבודתה.

דימפלה לא ידעה שיש בישראל עובדים נוספים מהודו וממדינות אחרות. היא לא ידעה באיזו עיר היא מתגוררת, לא ידעה שיש לה זכויות כלשהן, ולא הייתה מסוגלת לקיים שיחה באנגלית. היא לא הכירה אף אחד מלבד איתי ומשפחתו, ולא יכלתה לתקשר עם הסביבה. לא היה לה טלפון נייד, והשיחות עם משפחתה נעשו פעם בחודש, באישור המעסיק ולזמן מוגבל.

דימפלה שהתה אצל איתי ואסתר משנת 2005 עד שנעצרה בחודש יוני 2008. בעודה שוטפת את מכוניתו של איתי הגיעה משטרת ההגירה לבית וביקשה מדימפלה להציג את דרכונה. דימפלה השיבה שהדרכון לא אצלה אלא אצל המעסיק. היא נעצרה והועברה לכלא מעשיהו, שם פגשו אותה נציגי המוקד. לבית הדין לביקורת משמורת סיפרה דימפלה כי איתי שילם עבור אוכל, ביגוד ודיור עבורה, וכי היא אוהבת אותו והוא אדם טוב. בסמוך למעצרה הועברה דימפלה למקלט לקרבנות סחר ועבדות. צוות המקלט גילה שהיא מפוחדת ואינה מתקשרת עם הסובבים. היא חששה לצאת מהמקלט מפחד שתלך לאיבוד, לא ידעה לחצות את הכביש או להשתמש בתחבורה ציבורית, ולא ידעה להכין אוכל או לרכוש מוצרים בסיסיים.

נגד איתי הוגש כתב אישום בגין עושק והעסקה שלא כדין, אף שהרושם של המשטרה היה שדימפלה הוחזקה בתנאי עבדות.